– कुलरियाँ जी, आप तो खुद साहित्य से जुड़े हो। मेरा आपसे सवाल है कि यह सब आपको स्वयं-विरोधी क्यों लग रहा है? साहित्य सृजन और आलोचना अथवा आम जानकारी के आलेख आपको एक-दूसरे के विपरीत लगते हैं। केंद्र-बिंदु तो मनुष्य ही है। मनुष्य की बेहतर जिंदगी की आस ही साहित्य की प्रस्तुति का मकसद है। किसी का लहजा कविता है, किसी का कथा। अगर आप गौर करें तो लगभग सभी बड़े लेखकों ने कविता, कहानी, आलेख, संस्मरण आदि लिखे हैं। यह बात अलग है कि लेखक की किसी एक विधा में पहचान बन जाती है। साहित्य-सृजन व आलोचना भी अलग नहीं हैं। प्रत्येक लेखक के अंदर या कहें कि एक सचेत लेखक के भीतर, एक आलोचक होता है। किसी भी रचना की सृजना के बाद लेखक को पता होता है उसकी रचना किस स्तर की है।